# Удължаване на крайната дата на забраната за извършване на стопански риболов в река Дунав на бяла риба, щука, распер и карагьоз, на основание чл. 32, ал. 5 от Закона за рибарството и аквакултурите - Уведомление за стартиране на производство по издаване на общ административен акт на министъра на земеделието, храните и горите

С цел опазване на популациите на пролетно-лятно размножаващите се риби в река Дунав е необходимо да се удължи срокът на забрана за извършване на стопански риболов в река Дунав на видовете бяла риба (*Sander lucioperca*), щука (*Esox lucius*), распер (*Aspius aspius*) и карагьоз (*Alosa immаculata*) до 31.05.2020 г. включително. С предложената промяна в срока на забраната ще се предотврати прилова на пролетно-лятно размножаващи се риби при извършването на стопански риболов на бяла риба, щука, распер и карагьоз. По този начин ще се намали негативното въздействие от присъствието на мрежени уреди и интензивна риболовна дейност в местата за естествено възпроизводство на рибите, които са в период на размножаване. Забраната се въвежда на основание чл. 32, ал. 5 от Закона за рибарството и аквакултурите (ЗРА). Същата не засяга извършването на любителски риболов на посочените видове в река Дунав.

На основание чл. 66 и следващите от Административнопроцесуалния кодекс Ви уведомявам за стартиране на производство по издаване на общ административен акт на министъра на земеделието, храните за увеличаване на крайния срок на забраната за стопански риболов в река Дунав на видовете бяла риба, щука, распер и карагьоз до 31.05.2020 г. включително, на основание чл. 32, ал. 5 от ЗРА.

Уведомявам Ви, че може да изпращате писмени предложения и възражения по проекта на заповед в едномесечен срок от датата на публикуване до ИАРА, на адрес: гр. Бургас 8000, ул. „Княз Александър Батенберг” № 1 и на следния електронен адрес: office@iara.government.bg

**РЕПУБЛИКА БЪЛГАРИЯ**

МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ

Изпълнителна агенция по рибарство и аквакултури

 **ОДОБРЯВАМ:**

 **ДЕСИСЛАВА ТАНЕВА**

 **МИНИСТЪР**

**ДО**

**Г-ЖА ДЕСИСЛАВА ТАНЕВА**

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ЧРЕЗ:**

**Д-Р ЛОЗАНА ВАСИЛЕВА**

**ЗАМЕСТНИК-МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ДОКЛАД**

oт

доц. д-р Галин Николов – изпълнителен директор на Изпълнителна агенция по рибарство и аквакултури (ИАРА)

 **Относно**: Проект на заповед на министъра на земеделието, храните и горите за увеличаване на крайната дата на забраната по чл. 32, ал. 1-3 от Закона за рибарството и аквакултурите (ЗРА).

**УВАЖАЕМА ГОСПОЖО МИНИСТЪР,**

 Съгласно чл. 32, ал. 5 от Закона за рибарството и аквакултурите (ЗРА), министърът на земеделието, храните и горите, съгласувано с министъра на околната среда и водите, по предложение на изпълнителния директор на Изпълнителна агенция по рибарство и аквакултури (ИАРА), променя със заповед началната дата, крайната дата или увеличава сроковете на забраната по ал. 1 - 3 за определени водни обекти съобразно с надморската височина и климатичните особености на региона.

 С цел създаване на оптимални условия за естественото възпроизводство на пролетно-лятно размножаващите се риби и в съответствие със ЗРА, ежегодно се въвеждат срокове на забрана за улова им през периода на тяхното размножаване в рибностопанските обекти по чл.3, ал. 1, т. 1 и 2 от ЗРА. Забраната се въвежда със заповед на министъра на земеделието, храните и горите, на основание чл. 32., ал. 1 от ЗРА. Периодите на забраната се съобразяват с климатичните условия и биологичните особености на видовете.

 В ИАРА постъпи предложение от Световен фонд за опазване на дивата природа – България (WWF) за оптимизиране на периодите, забранени за стопански риболов в река Дунав. Предложението е подкрепено от Катедра „Обща и приложна хидробиология” на Биологически факултет на Софийски университет „Св. Климент Охридски“, Института по рибни ресурси на Селскостопанската академия и от отдел „Водни екосистеми“ към Института по биоразнообразие и екосистемни изследвания на Българската академия на науките (БАН). Конкретното им предложение се отнася за въвеждане на забрана за извършване на стопански риболов в река Дунав, в периода 15 април – 31 май. Съгласно предоставената информация, определената забрана в чл. 32, ал. 1 от ЗРА не може да гарантира в достатъчна степен постигането на целите, които преследва – опазване на рибите в периода на тяхното размножаване, особено на пролетно- лятно размножаващите се риби. В своето становище WWF посочват, че през по-голямата част от времетраенето на забраната за улов на пролетно-лятно размножаващите видове риби (15 април – 31 май) е разрешен риболовът на други видове риби, като щука (*Esox lucius*), распер (*Аspius aspius*), бяла риба (сулка) (*Sander lucioperca*) и карагаьоз (*Alosa immaculata*). Според становището, приловът на екземпляри от групата на пролетно-лятно размножаващите видове риби при осъществяване на целеви риболов на щука, бяла риба, распер с мрежени уреди представлява огромен процент от уловеното количество – над 90 %. Мнението на WWF –България е, че дори да бъде спазена законовата процедура за незабавно връщане във водата на нежелания улов, смъртността би била твърде висока предвид спецификата на риболова с мрежени уреди, съпътстващия стрес от улова и безпокойството от извършване на риболов в местата на размножаване. С предложената забрана ще се елиминира значителния прилов и ще се намали негативното въздействие върху пролетно-лятно размножаващите се риби от присъствието на мрежени уреди и интензивна риболовна дейност в местата за естествено възпроизводство. От друга страна, това ограничение ще подпомогне възстановяването на карагьоза и распера – видове, включени в Закона за биологичното разнообразие, чиито популации през последните години показват силно изразена тенденция към намаляване според становището на WWF-България. В допълнение ще се намали безпокойството и прилова на забранените за улов есетрови риби, някои от които се размножават в разглеждания период.

**УВАЖАЕМА ГОСПОЖО МИНИСТЪР,**

С оглед на гореизложеното, моля за Вашето разпореждане да бъде стартирана процедура по чл. 66 и следващите от Административнопроцесуалния кодекс по издаване на общ административен акт – заповед за увеличаване на крайния срок на забраната за стопански риболов в река Дунав на видовете бяла риба (сулка) (*Sander lucioperca*), щука (*Esox lucius*), распер (*Аspius aspius*) и карагьоз (*Alosa immаculata*) до 31.05.2020 г. включително.

Проектът на заповедта следва да бъде публикуван на електронните страници на Министерство на земеделието, храните и горите и ИАРА за осигуряване на възможност на заинтересованите страни да се запознаят с проекта и да участват в административното производство по издаването му.

**Приложение:** Проект на заповед.

**С УВАЖЕНИЕ,**

**ДОЦ. Д-Р ГАЛИН НИКОЛОВ**

**ИЗПЪЛНИТЕЛЕН ДИРЕКТОР**

**СЪГЛАСУВАЛ:**

**д-р лозана василева**

**ЗАМЕСТНИК - МИНИСТЪР**

 **ПРОЕКТ**

РЕПУБЛИКА БЪЛГАРИЯ

Министър на земеделието, храните и горите

**З А П О В Е Д**

**№ ………………….**

**гр. София, …………….2020 г.**

На основание чл. 25, ал. 4 от Закона за администрацията, чл. 32, ал. 5 от Закона за рибарството и аквакултурите /ЗРА/, във връзка със Заповед № РД-…………. на министъра на земеделието, храните и горите и съгласувателно писмо с изх. №………………/……………..2020 г. на Министерство на околната среда и водите и одобрен доклад на изпълнителния директор на Изпълнителна агенция по рибарство и аквакултури с № *………………/……………*2020 г.,

**Н А Р Е Ж Д А М:**

1. Поради възникнала необходимост за опазване на популациите на пролетно-лятно размножаващите се риби в река Дунав, увеличавам крайния срок на забраната за стопански риболов в река Дунав на видовете бяла риба /*Sander lucioperca*/, щука /*Esox lucius*/, распер /*Aspius aspius*/ и карагьоз (дунавска скумрия) /*Alosa immаculata*/ до 31.05.2020 г. включително;
2. В случаите на прилов по време на забраната по т. 1 уловените екземпляри се връщат незабавно във водата независимо от тяхното състояние.

Заповедта подлежи на обжалване по реда на Административнопроцесуалния кодекс.

Заповедта да се публикува на интернет страницата на Министерството на земеделието, храните и горите и Изпълнителна агенция по рибарство и аквакултури.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

 Заповедта да се връчи на съответните длъжностни лица за сведение и изпълнение.

**десислава танева**

*Министър*